La «gran multitud» | Torre de Guaita d’estudi\nLLEGEIX-HO EN acholi afrikaans aimara albanès alemany amhàric amis anglès armeni baix alemany basaa (Camerun) batak (Karo) batak (Simalungun) batak (Toba) baule bemba biak bikol birmà bislama bulu búlgar capverdià català cebuano chabacano chewa (Malawi) chin (Hakha) chitonga chitonga (malawi) chitumbuka chiyao chokwe chopí chuabo chuuk congo coreà crioll de Guadeloupe crioll de les seychelles crioll haitià crioll mauricià croat damara danès drehu duala eslovac eslovè espanyol estonià fijià finès fon francès ga gal·lès georgià grec groenlandès guaraní gujarati gun haussa hebreu herero hiligainon hindi hmong (blanc) hongarès ibanag ibo ilocano indonesi ioruba islandès italià japonès javanès kabiye kachin kanarès kaonde karen (s’gaw) kazakh kekchi kikamba kikongo kikuiu kiluba kimbundu kinyaruanda kipende kirguís kisi krio kurd kurmandji kurd kurmandji (Caucas) kurd kurmandji (alfabet ciríl·lic) kwangali kyangonde laosià lenje letó lhukonzo lingala lituà lomwe luganda lunda luo macedoni macua makhuwa-meetto malai malaiàlam malgaix maltès mam mambwe-lungu mapudungun marshallès mingrelià mizo mongol moré ndau ndebele ndebele (Zimbàbue) ndonga neerlandès nepalès ngangela nias niueà noruec nyaneka nyungwe nzema oromo osset palavà pangasi papiament (curaçao) persa pidgin de les illes Salomó polonès ponapeà portuguès portuguès (portugal) quítxua (Bolívia) quítxua (ancash) quítxua (ayacucho) quítxua (chimborazo) quítxua (cusco) quítxua (imbabura) rarotongà romanès romaní (Macedònia) romaní (Macedònia, alfabet ciríl·lic) romaní (Sèrbia) romaní (sud de Grècia) ronga runyankore rus rutoro samoà sangir sango sena sepedi serbi serbi (alfabet llatí) sesotho (Lesotho) sesotho (Sudàfrica) setswana shona sidama silozi singalès sranan tongo suahili suahili (congo) suec sundanès tadjik tagal tahitià tai tarascan tetun dili tigrinya tonga (Zimbàbue) tongalès totonac tshwa tsonga turc tuvaluà twi txec tàmil tàtar ucraïnès urdú urhobo uzbek wallisià wayuunaiki wolaita xhosa xinès mandarí (simplificat) xinès mandarí (tradicional) yapès zulu àzeri\nARTICLE D’ESTUDI 39\n«Vaig veure una gran multitud que ningú era capaç de comptar [...], que estaven drets davant del tron i davant del Corder» (AP. 7:9).\nCANÇÓ 60 Es podran salvar\n1. Quina era la situació de Joan cap a l’any 95?\nVORA l’any 95 de la n. e., l’apòstol Joan estava vivint una situació molt angoixant. S’havia fet gran, estava exiliat a l’illa de Patmos i probablement era l’únic apòstol que encara vivia (Ap. 1:9). Ell sabia que els apòstates estaven enganyant la congregació cristiana per tal de dividir-la. Semblava que la petita flama del cristianisme aviat s’extingiria (Jud. 4; Ap. 2:15, 20; 3:1, 17).\nL’apòstol Joan va veure «una gran multitud» vestida amb roba blanca i amb fulles de palmera a les mans (Consulta el paràgraf 2)\n2. Tal com descriu Apocalipsi 7:9-14, quina emocionant visió va tenir Joan? (Mira la imatge de la portada.)\n2 Enmig d’aquestes circumstàncies tan terribles, Jehovà va fer que Joan tingués una visió profètica emocionant. Va veure quatre àngels que rebien l’ordre de retenir els vents de destrucció de la gran tribulació fins al segellament final d’un grup d’esclaus, els 144.000 ungits que regnarien amb Jesús al cel (Lc. 12:32; Ap. 7:1-4). Després, Joan va parlar d’un altre grup enorme que el va impressionar, i va dir: «Vaig veure una gran multitud que ningú era capaç de comptar. Eren gent de totes les nacions, tribus, pobles i llengües, que estaven drets davant del tron i davant del Corder» (llegeix Apocalipsi 7:9-14). T’imagines l’alegria que devia sentir Joan quan va veure que milions de persones adorarien el Déu verdader en el futur?\n3. a) Per què enforteix la nostra fe la visió de Joan? b) Què aprendrem en aquest article?\n3 Sens dubte, aquella visió va enfortir la fe de Joan. I segur que la nostra també s’enfortirà, ja que ara estem vivint el compliment d’aquesta profecia. En el nostre temps, estem veient com milions de persones serveixen Jehovà, i tenen l’esperança de sobreviure a la gran tribulació i viure per sempre a la terra. En aquest article aprendrem com Jehovà va revelar la identitat d’aquesta gran multitud al seu poble fa més de vuitanta anys. També veurem dues característiques d’aquest grup: que seria molt gran i molt divers. Això ajudarà aquells que formen part de la gran multitud a tenir una fe més forta.\nON VIURÀ LA GRAN MULTITUD?\n4. Quina veritat bíblica no entén la cristiandat, però què entenien els Estudiants de la Bíblia?\n4 Normalment la cristiandat no ensenya la següent veritat bíblica fonamental: que els humans obedients a Déu viuran per sempre a la terra (2 Cor. 4:3, 4). La majoria de religions que s’anomenen cristianes diuen que la gent bona va al cel després de morir. Però el petit grup d’Estudiants de la Bíblia que publicaven la revista Watch Tower a finals del segle XIX era diferent. Ells entenien que Déu tornaria a fer de la terra un paradís i que milions de persones fidels viurien aquí, a la terra, no al cel. Amb tot, van necessitar temps per entendre clarament qui seria aquest grup (Mt. 6:10).\n5. Què creien els Estudiants de la Bíblia sobre els 144.000?\n5 És clar, els Estudiants de la Bíblia també entenien que la Paraula de Déu parla d’alguns cristians que serien «comprats de la terra» i governarien amb Jesús al cel (Ap. 14:3). Aquest grup estaria format per 144.000 persones dedicades a Déu que el servirien fidelment mentre estiguessin a la terra. Però, què pensaven de la gran multitud?\n6. Què creien els Estudiants de la Bíblia sobre la gran multitud?\n6 A la seva visió, Joan va veure aquell grup dret «davant del tron i davant del Corder» (Ap. 7:9). Aquestes paraules van fer que els Estudiants de la Bíblia pensessin que la gran multitud, igual que els 144.000, viuria al cel. Ara bé, si aquests dos grups visquessin al cel, com es diferenciaria l’un de l’altre? Ells pensaven que la gran multitud estaria formada per cristians que no haurien obeït Déu de tot cor mentre visquessin a la terra. Tot i portar vides relativament netes, potser alguns no haurien abandonat les esglésies de la cristiandat. Els Estudiants de la Bíblia creien que aquests cristians haurien demostrat que estimaven Déu fins a cert punt, però no prou per governar amb Jesús. Per aquest motiu, pensaven que la gran multitud estaria dreta davant del tron, però no s’asseuria en ell.\n7. a) Qui pensaven els Estudiants de la Bíblia que viuria a la terra durant el Miŀlenni? b) Què creien els Estudiants de la Bíblia sobre els «mereixedors de l’antiguitat»?\n7 Llavors, qui viuria a la terra? Els Estudiants de la Bíblia pensaven que, després que els 144.000 i la gran multitud es reunissin al cel, milions de persones viurien a la terra i gaudirien de les benediccions que portaria el Regnat Miŀlenari de Crist. Els Estudiants de la Bíblia no esperaven que aquests milions de persones servissin Jehovà abans que comencés el Regnat de Crist. Ells creien que aquest grup aprendria de Déu durant el Miŀlenni. Amb el temps, aquells que volguessin servir Jehovà obtindrien vida eterna a la terra, i els que decidissin no fer-ho serien destruïts. Pel que fa als «prínceps» que viurien a la terra durant el Miŀlenni, els Estudiants de la Bíblia entenien que potser alguns d’ells obtindrien la recompensa celestial al final d’aquell període. Entre ells hi hauria els «mereixedors de l’antiguitat» que haurien ressuscitat, és a dir, servents fidels que havien mort abans de Jesús (Sl. 45:16).\n8. Quins tres grups pensaven els Estudiants de la Bíblia que hi hauria?\n8 Així doncs, per resumir, els Estudiants de la Bíblia pensaven que hi havia tres grups: 1) els 144.000 que regnarien amb Jesús al cel, 2) la gran multitud que no hauria obeït de tot cor Jehovà i que estaria davant del tron i davant de Jesús al cel, i 3) milions de persones que viurien a la terra i aprendrien de Déu durant el Regnat de Mil Anys de Crist. * Amb tot, en el moment que Jehovà ho va veure oportú, la llum de la veritat va començar a ser cada cop més clara (Prov. 4:18).\nLA LLUM DE LA VERITAT ES VA FENT MÉS CLARA\nAl Congrés de 1935, moltes persones que tenien esperança de viure a la terra es van batejar (Consulta el paràgraf 9)\n9. a) En quin sentit estaria la gran multitud «davant del tron i davant del Corder»? b) Per què té més sentit aquesta comprensió sobre la gran multitud?\n9 El 1935 es va aclarir qui era la gran multitud de la visió de Joan. Els testimonis de Jehovà van entendre que la gran multitud no hauria d’estar literalment al cel per estar «drets davant del tron i davant del Corder». La seva posició era simbòlica. Tot i viure a la terra, la gran multitud podria estar «davant del tron» al reconèixer l’autoritat de Jehovà i sotmetre’s a la seva sobirania (Is. 66:1). I, a més, ells podrien estar «davant del Corder» al demostrar la seva fe en el sacrifici de Jesús. De manera semblant, Mateu 25:31, 32 diu que «totes les nacions», incloses les persones malvades, serien «reunides davant» de Jesús, que estaria assegut en el «seu tron gloriós». Clarament, totes aquestes nacions estarien a la terra, no al cel. Aquest canvi en la manera d’entendre aquestes paraules feia que tot tingués més sentit, i ara s’entenia per què la Bíblia no deia que la gran multitud aniria al cel. Només un grup escollit tindria vida eterna al cel: els 144.000, que serien «reis i sacerdots» i regnarien amb Jesús «sobre la terra» (Ap. 5:10).\n10. Per què la gran multitud ha de conèixer Jehovà abans que comenci el Miŀlenni?\n10 Així doncs, des de l’any 1935, els testimonis de Jehovà han entès que la gran multitud de la visió de Joan està composada per cristians fidels que tenen l’esperança de viure per sempre a la terra. Per poder sobreviure a la gran tribulació, la gran multitud ha de conèixer Jehovà i servir-lo abans que comenci el Miŀlenni. Aquest grup haurà de demostrar que té una fe forta per poder «escapar de tot això que passarà» abans del Regnat de Mil Anys de Crist (Lc. 21:34-36).\n11. Per què pensaven els Estudiants de la Bíblia que alguns «mereixedors de l’antiguitat» anirien al cel després del Miŀlenni?\n11 La creença que alguns «mereixedors de l’antiguitat» pujarien al cel després del Miŀlenni va aparèixer a la Watch Tower del 15 de febrer de 1913. Pot ser que alguns germans no entenguessin per què alguns d’aquests servents només tindrien l’esperança de viure a la terra, però cristians que no haurien estat tan fidels rebrien la recompensa celestial. És evident que aquesta comprensió estava influïda per dues idees errònies: que la gran multitud viuria al cel i que estaria formada per cristians que no serien del tot fidels a Jehovà.\n12, 13. Què reconeixen tant els ungits com la gran multitud?\n12 Tal com hem vist, des del 1935, els testimonis de Jehovà tenen clar que els supervivents de l’Harmaguedon són la gran multitud de la visió de Joan. Aquests sortiran de «la gran tribulació», aquí a la terra, i cridaran amb veu forta: «La salvació ve del nostre Déu, que està assegut al tron, i del Corder» (Ap. 7:10, 14). També entenem que els servents fidels que van morir abans de Jesús no aniran al cel. De fet, la Bíblia mostra que aquells que ressuscitin al cel rebran una esperança millor que aquests servents de l’antiguitat (Heb. 11:40). Aquesta nova comprensió va motivar els germans a convidar amb entusiasme la gent a servir Jehovà amb l’esperança de viure per sempre a la terra.\n13 Aquells que formen part de la gran multitud estan molt contents amb la seva esperança. Ells entenen que és Jehovà qui decideix on viurà cadascun dels seus servents fidels, ja sigui al cel o a la terra. Tant els ungits com la gran multitud reconeixen que la seva recompensa només és possible gràcies a la bondat immerescuda de Jehovà, que va demostrar amb el sacrifici del seu Fill (Rm. 3:24).\nUNA MULTITUD MOLT GRAN\n14. Després de l’any 1935, per què es preguntaven molts germans com es compliria la profecia sobre la gran multitud?\n14 Després de l’aclariment d’aquesta comprensió l’any 1935, molts germans encara es preguntaven com arribaria a ser tan gran aquesta multitud. Per exemple, el germà Ronald Parkin tenia dotze anys quan es va identificar qui era la gran multitud. Ell recorda: «En aquell temps hi havia uns 56.000 publicadors a tot el món, i molts d’ells, potser la majoria, eren ungits. Així és que la gran multitud no semblava gaire gran».\nLA MULTITUD ÉS REALMENT GRAN!\nL’any 1935 es va aclarir la nostra comprensió de l’esperança de viure a la terra. Després d’estudiar les publicacions que apareixen a la gràfica, milions de persones han acceptat la veritat. La majoria d’aquestes formen part de la gran multitud (Consulta els paràgrafs 14 i 15)\nQuina publicació vas estudiar quan vas aprendre la veritat? I els teus familiars?\nPublicacions: 1943 (en espanyol, 1945) “La verdad os hará libres”; 1946 (en espanyol, 1949) “Sea Dios veraz”; 1968 La verdad que lleva a vida eterna; 1982 (en català, 1990) Vós podeu viure eternament a la terra que esdevindrà un paradís; 1995 El conocimiento que lleva a vida eterna; 2005 (en català, 2008) Què és el que realment ensenya la Bíblia?; 2015 (en espanyol, 2017) ¿Qué nos enseña la Biblia?\n15. Com ha crescut la gran multitud?\n15 Durant les següents dècades, es van enviar missioners a molts països, i la quantitat de testimonis de Jehovà va anar augmentant. Després, l’any 1968, es va començar a utilitzar el llibre La verdad que lleva a vida eterna per dirigir cursos bíblics. Com que aquest llibre explicava les veritats bíbliques d’una manera senzilla, moltes persones humils es van sentir atretes a Jehovà com mai abans. En quatre anys, més de mig milió de persones es van batejar. En aquella època, l’Església catòlica va començar a perdre la seva influència a l’Amèrica Llatina i a altres països i, més tard, a molts llocs de l’Europa de l’Est i de l’Àfrica es van aixecar les restriccions. Per això, milions de persones es van batejar (Is. 60:22). En els últims anys, l’organització de Jehovà ha preparat moltes altres eines per ajudar la gent a aprendre el que ensenya la Bíblia. No hi ha cap dubte que Jehovà està reunint la gran multitud, que ara està formada per més de vuit milions de servents fidels.\nUNA MULTITUD MOLT DIVERSA\n16. D’on és la gent que forma la gran multitud?\n16 Quan Joan va escriure la seva visió, va incloure el detall que la gran multitud estava formada per «gent de totes les nacions, tribus, pobles i llengües». Segles abans, el profeta Zacaries havia descrit una escena similar, quan va dir: «En aquells dies, deu homes de totes les llengües de les nacions agafaran el voraviu del mantell d’un home jueu, dient: Vindrem amb vosaltres, perquè hem escoltat que Déu és amb vosaltres» (Zac. 8:23).\n17. Quin esforç s’està fent per reunir persones d’arreu del món?\n17 Els testimonis de Jehovà són conscients que, per reunir persones d’arreu del món, s’han de predicar les bones notícies en moltes llengües. Ja fa més de 130 anys que traduïm publicacions bíbliques, però ara s’està fent l’esforç més gran de la història per traduir en centenars d’idiomes. Sens dubte, Jehovà està fent un autèntic miracle per atreure una gran multitud de totes les nacions. Com que cada vegada tenen aliment espiritual en més idiomes, adoren Jehovà en unitat encara que venen de molts països. A més, el poble de Déu és conegut pel seu amor altruista i la seva predicació entusiasta. Segur que tot això enforteix la nostra fe (Mt. 24:14; Jn. 13:35).\nQUÈ TÉ A VEURE AMB NOSALTRES AQUESTA VISIÓ?\n18. a) D’acord amb les paraules d’Isaïes 46:10, 11, per què no ens sorprèn el compliment de la profecia sobre la gran multitud? b) Per què no se senten exclosos aquells que tenen l’esperança de viure a la terra?\n18 Tenim moltes raons per estar entusiasmats amb la profecia de la gran multitud i no ens sorprèn veure com Jehovà l’està complint (llegeix Isaïes 46:10, 11). Els que formen part d’aquest grup estan molt agraïts amb l’esperança que Jehovà els ha donat. No senten que Déu els hagi deixat de banda perquè no han estat ungits amb esperit sant per regnar amb Jesús al cel. De fet, a la Bíblia trobem exemples d’homes i dones fidels que van ser guiats per esperit sant, encara que no eren part dels 144.000, com ara Joan el Baptista o el rei David (Mt. 11:11; Fe. 2:34). Tant ells com molts altres ressuscitaran a la terra transformada en un paradís. Juntament amb la gran multitud, tindran l’oportunitat de demostrar la seva lleialtat a Jehovà i a la Seva sobirania.\n19. Què ens sentim motivats a fer quan entenem el significat de la visió de Joan?\n19 Mai abans a la història de la humanitat Déu havia fet que milions de persones d’arreu del món estiguessin unides. Ja sigui que tinguem esperança de viure al cel o a la terra, hem d’ajudar el màxim nombre de persones a formar part de la gran multitud de les «altres ovelles» (Jn. 10:16). Ben aviat, Jehovà portarà la gran tribulació, i destruirà els governs i les religions que tan mal han fet a la humanitat. Llavors, la gran multitud podrà servir Jehovà per sempre a la terra (Ap. 7:14). Quin gran privilegi!\nQuina comprensió sobre la gran multitud es va corregir el 1935?\nPer què podem dir que la gran multitud és realment gran?\nQuè demostra que la gran multitud és diversa?\nCANÇÓ 139 Imagina’t al paradís\n^ § 5 Aquest article analitzarà la visió profètica de Joan sobre «una gran multitud». Sens dubte, aquesta anàlisi enfortirà la fe d’aquells que formen part d’aquest grup tan especial.\n^ § 8 Consulta el llibre Proclamadores, pàgines 159 a 163.


Ferran Garcia-Oliver, Josep Escarré i Reig i Antonio Belda Antolí guanyadors de Premis Altea 2020 - Altea Digital\nEn el matí de hui s’han donat a conèixer els guanyadors dels “Premis Altea de Literatura i Investigació 2020” en la seua 4a edició. Ferran Garcia-Oliver s’ha alçat amb el “Premi Carmelina Sánchez-Cutillas de Novel.la i Prosa Creativa”, amb “La bèstia en què cavalquem”; Josep Escarré i Reig ha estat guardonat amb el “Premi Altea de Literatura Infantil i Juvenil” per la seua obra “No podria ser més feliç” i Antonio Belda Antolí ha aconseguit el “Premi Francesc Martínez i Martínez d’Assaig i Investigació” amb “De la mar a la terra “. L’acte en el qual s’han donat a conèixer els premiats ha estat presidit per l’alcalde d’Altea, Jaume Llinares i ha comptat amb la presència de l’edil de Cultura, Aurora Serrat, el president de Caixaltea, José Miguel Cortés i el director de la Càtedra Enric Valor de la UA i impulsor de la iniciativa, Joan Borja.\nEn el transcurs de l’acte, els presents han coincidit a assenyalar el gran nombre d’obres que han concorregut als premis, amb un total de 120 presentades: 55 al “Premi Carmelina Sánchez-Cutillas de Novel.la i Prosa”, premi estrella dels Premis Altea, valorat en 5.000€; 54 al “Premi de Literatura Infantil i Juvenil” i 11 al “Premi d’Assaig i Investigació”. També l’excepcionalitat de la situació actual provocada pel COVID-19, que ha portat a retardar la deliberació del jurat i posposar fins a la tardor la Gala-Sopar de lliurament de guardons, prevista per al passat 4 d’abril, ha estat comentada pels participants en l’anunci de premiats.\nEl jurat de Premis Altea 2020 ha estat compost, en el cas del Premi de Literatura Infantil i Juvenil, per l’autor guanyador de l’any passat, Vicent Borràs; l’acadèmica Immaculada Cerdà i Ana Esten de la UA. El Jurat del Premi Francesc Martínez i Martínez ha sigut Cristina Fuster, guanyadora de l’any passat; Emili Casanova, acadèmic de l’AVL i Cristina Llorenç designada pel Juan Gil Albert i el Premi Carmelina Sánchez-Cutillas ha estat designat per l’acadèmic Josep Palomero; el guanyador del premi de l’any passat, Antoni Bonet i Mª Àngels Frances per part de la UA, Comissària Externa de l’Any Carmelina Sánchez-Cutillas.\nL’edil de Cultura ha conduït l’acte i ha indicat que “tot i no trobar-nos en les circumstàncies que ens agradaria a tots, hui és un dia de festa de la literatura, del coneixement i de l’art de les paraules perquè és un dia important amb este anunci dels guanyadors de Premis Altea 2020 “.\nAurora Serrat ha sigut l’encarregada de desvetllar el guanyador del “Premi de Literatura Infantil i Juvenil”, valorat en 4.000 € i el trofeu Aila realitzat en els tallers de la Facultat de Belles Arts d’Altea. L’obra guanyadora d’este premi “No podria ser més feliç” de Josep Escarré Reig.\nLa seua obra, “No podria ser més feliç” la protagonitza Marc, un adolescent de setze anys com tants altres: té una família que l’estima molt, amics, núvia; li agrada anar a l’institut, la literatura de ciència ficció … Una vesprada d’abril de 1985, però, la seua vida es trasbalsarà quan, abans que ho verbalitzen, endevina què li volen dir Francesc i Mireia, els seus pares: la parella ha decidit separar-se després de gairebé vint anys de matrimoni. A la notícia, que suposa un autèntic daltabaix per al protagonista, el segueix un mutisme que Marc no entén i que els seus pares s’entesten a mantenir, sense aclarir el motiu que els ha portat a prendre una decisió tan dràstica. Després de ser escoltat per Celia, una amiga de la seua mare, pels seus amics i, sobretot, per Emma, la seua professora de filosofia, amb qui té molta confiança, Marc intentarà esbrinar per què la seua mare, però sobretot el seu pare, que pràcticament ha desaparegut de la seua vida, són incapaços d’explicar per què han decidit posar punt i final a la seua història.\nEl “Premi Carmelina Sánchez Cutillas de novel.la i prosa creativa”, valorat en 5.000 € i finançat per la Fundació Caixaltea, ha sigut revelat pel president de l’entitat, José Miguel Cortés. Este ha recaigut en Ferran Garcia-Oliver i la seua novel·la La bèstia en què Cavalquem. A més de la quantia econòmica del premi, el guanyador rebrà el trofeu La mà el Sol de Pepe Azorín.\nEl president de Caixaltea ha manifestat satisfacció per part de l’entitat que representa; “Caixaltea està orgullosa de poder participar en un esdeveniment que potencia la nostra llengua”.\nFerran Garcia-Oliver és escriptor i historiador. Catedràtic d’història medieval de la Universitat de València, ha escrit nombrosos articles i llibres d’investigació i “La bèstia en què cavalquem” és un dietari escrit entre febrer de 2017 i febrer de 2018, dotze mesos complets. El títol prové d’un dels sermons de Sant Vicent Ferrer. El dominic, per expressar la rapidesa i la fugacitat del temps, va acudir a la imatge, en efecte, d’un animal sobre el qual vam muntar al llarg de la nostra vida: «I la bèstia en què cavalcam és el temps, que corre amb quatre rodes», diu. La qual cosa ve a significar: «I la bèstia en què cavalquem és el temps, que corre amb quatre rodes.» Les quatre rodes signifiquen les quatre estacions. En este dietari Ferran Garcia-Oliver va anotant, un darrere l’altre, però sense dates explícites, els fets que, al seu parer, tenen rellevància per explicar-se a si mateix i el món que l’envolta. Combina experiències íntimes amb reflexions sobre assumptes ètics, morals o polítics que ens concerneixen com a persones, davant d’unes circumstàncies sovint hostils. Això no exclou, però, una certa ironia i dosis de bon humor.\nI el “Premi Francesc Martínez i Martínez d’Assaig i Investigació”, valorat en 3.000 € ha sigut revelat per l’alcalde, Jaume Llinares. Ha recaigut en Antonio Belda Antolí amb “De la mar a la Terra”. A este premi li acompanya el trofeu Penell de Serafí Cortés.\nEn el transcurs de la seua intervenció, l’alcalde ha titllat estos premis com “un dels projectes culturals dels darrers anys més destacat d’entre tota l’àmplia oferta cultural del municipi”. “Són uns premis joves, estem celebrant la 4a edició, i ja desperten gran interès entre la gent vinculada a la cultura que sol·licita assistir a la Gala de lliurament”. Ha afegit Jaume Llinares. Una gala que com ha anunciat l’edil de Cultura s’està preparant per ser celebrada a la tardor, si les circumstàncies ho permeten i que el primer edil alteà ha descrit com un acte “bonic, complet i equilibrat”.\nAntonio Belda Antolí és un biòleg alcoià, 1981, llicenciat en l’especialitat de Biologia Ambiental per la Universitat d’Alacant.\nDe la mar a la terra és un treball de recerca etnològica que naix com un repte personal de l’autor per recopilar la informació que, sobre fongs, fauna i flora, es troba en la memòria, els costums i els sabers dels habitants d’Altea i la Marina Baixa: un territori encantador que va plantar la llavor de la curiositat i de l’afecte des que l’autor visitara estes terres per primera vegada. Es tracta per tant, d’un coneixement basat en les seues vivències, sobretot durant el temps en què va residir a Altea, on es va aproximar a la seua gent i la seua cultura.\nAmb la inestimable i altruista col·laboració per part d’amics i coneguts, a “De la mar a la terra” es desenvolupa una aproximació als diferents usos que han tingut els animals, les plantes i els fongs que estan presents en el terme d’Altea, posant de relleu el seu elevat valor cultural.\nPer la seua banda, Joan Borja, impulsor d’estos premis ha parlat de la paràlisi que ha patit la vida en els últims mesos, però que no ha afectat la creativitat humana ni a la literària.\nJoan Borja ha tingut paraules d’agraïment per a les institucions que fan possible la celebració d’Premis Altea de Litetatura i Investigació i també per als centenars de participants que han passat per estes quatre edicions.\nEntre les col·laboracions que reben estos premis es troben les de la Fundació Caixaltea, l’Acadèmia Valenciana de la Llengua, la Càtedra Enric Valor de la Universitat d’Alacant, Aila Edicions, l’Institut Alacantí de Cultura Juan Gil-Albert i l’Ajuntament d’Altea.


Excursió als volcans de la Garrotxa i Fageda d'en Jordà\nHome / Catalunya / Girona / Excursió als volcans de la Garrotxa i Fageda d’en Jordà\nEl Parc Natural de la zona volcànica de la Garrotxa és un d’aquests indrets que et fan pensar que no has de marxar gaire lluny per veure paisatges espectaculars o si més no peculiars. A Catalunya tenim el millor exemple de paisatge volcànic de tota la península ibèrica i un dels més importants d’Europa.\nSi voleu conèixer la zona volcànica de la Garrotxa, en aquesta entrada us explicarem la ruta que vem fer per la Fageda d’en Jordà, el volcà del Croscat, el de Santa Margarida i la sorpresa que portava a la motxilla per l’aniversari del David. També us ensenyarem el volcà de Montsacopa, un volcà que està al centre d’Olot.\nExcursió de la Fageda d’en Jordà, el volcà del Croscat i Santa Margarida\nSorpresa al cràter del Volcà de Santa Margaria\nEl punt de partida de la nostra ruta és el pàrquing de la Fageda d’en Jordà. Aquí és on comença l’itinerari 1, un recorregut circular de poc més de 10km i d’unes 4h i 20 minuts caminant sense parar ni agafar cap desviament. Podeu començar veient primer la Fageda d’en Jordà o el Croscat. Nosaltres vem decidir començar-lo pel Croscat per a l’hora de dinar estar a Santa Margarida i menjar al cràter d’aquest volcà.\nEl primer volcà que trobarem és el Croscat, el volcà estrombolià amb el con més gran de la península Ibèrica. L’envoltes veient el con tot ple d’arbres i algun tall com si fos un pastís, conseqüència de les extraccions de material que va patir aquest volcà durant molts anys per fer pistes de tennis i maons.\nVolcans de la Garrotxa – Volcà del Croscat\nVolcans de la Garrotxa – Itinerari 15 fins al volcà del Croscat\nPer poder veure el cràter heu de deixar l’itinerari 1 una estona i agafar l’itinerari 15, de quasi 2km i uns 40 minuts caminant. Que no us faci mandra, és un dels millors paisatges de l’excursió.\nUn cop hem vist el cràter del Croscat tornem a enllaçar amb l’itinerari 1. Després de caminar una estona arribem al volcà de Santa Margarida on ens espera un trosset de pujada des d’on podreu veure el cràter i la seva ermita des de dalt. Un cop vist el cràter des de dalt, comencem a baixar. Com us hem comentat abans, nosaltres vem aprofitar per dinar allà i no vem ser els únics!\nQuan vem acabar de dinar vaig poder buidar la motxilla. Primer traient un pa de pessic amb les espelmes perquè el David les bufés en un lloc molt peculiar. Coneixeu a algú que hagi bufat les espelmes el dia del seu aniversari al cràter d’un volcà? Doncs ara ja sí! jejeje. Després va obrir els regalets i vem continuar cap a la Fageda d’en Jordà.\nVolcans de la Garrotxa – Preparant el pastís i els regals pel David\nVolcans de la Garrotxa – David bufant les espelmes al cràter del volcà de Santa Margarida\nSeguim la ruta pujant i baixant pel con del volcà de Santa Margarida i caminant una estona fins arribar a La Fageda d’en Jordà. Una fageda excepcional, ja que creix a una altitud més baixa del normal (550m) i sobre la lava del Croscat.\nZona Volcànica de la Garrotxa – Itinerari 1\nZona Volcànica de la Garrotxa – La Fageda d’en Jordà\nZona Volcànica de la Garrotxa – Fageda d’en Jordà\nPel camí us trobareu la cooperativa de La Fageda, coneguda pels seus iogurts i altres productes làctics. Nosaltres no vem entrar perquè dos dies més tard aniríem a la formatgeria la Xiquella. Però ens han dit que si aneu amb nens, la visita a la cooperativa està molt bé.\nEl volcà de Montsacopa és un volcà de tipus estrombolià que està al centre d’Olot. També es va fer extracció de material d’aquest volcà. En aquest cas aquest material va servir per la construcció de gran part de la ciutat d’Olot.\nParet del Volcà Montsacopa\nRoca volcànica del Volcà de Montsacopa\nHi ha dos camins per pujar, el ràpid que són unes escales fetes amb troncs (alguns d’ells no gaire estables) i pujada més pronunciada i el que dóna més volta però la pujada és més gradual. Nosaltres vem escollir el segon perquè a mi – Laura – em feia mal el genoll.\nPujada per les escales al Volcà Montsacopa d’Olot\nPujada al Montsacopa més gradual que les escales\nA dalt trobareu l’església de Sant Francesc, que fa que també es conegui com el volcà de Sant Francesc, i torres de vigia. Les vistes de la ciutat d’Olot des de dalt del volcà són així d’impressionants:\nVistes d’Olot des del Volcà Montsacopa\nVistes d’Olot des del Volcà MontsacopaVistes d’Olot des del Volcà Montsacopa\nAnys després de l’escapada a La Garrotxa que us acabem d’explicar hem tornat amb els peques. Òbviament els plans i el ritme han sigut diferents. Hem adaptat l’escapada a ells. Si teniu nens, us recomanem que feu una ullada a aquestes entredes:\nTambé hem gravat vídeos, si voleu fer una ullada us deixem la playlist:\nQuè fer a la Garrotxa: Nosaltres vem fer un dia de ruta pels volcans i la Fageda d’en Jordà, un dia visita a la ciutat d’Olot i l’altre a la Vall d’en Bas.\nCom anar a Olot: Òbviament podeu anar en cotxe, però si preferiu anar en transport públic la companyia de busos Teisa us porta des de Barcelona i des de Girona.\nCom anar fins al punt de partida d’aquesta excursió: Si heu anat en cotxe, una opció és anar en aquest transport fins al pàrquing de pagament de la Fageda d’en Jordà. Si no, podeu optar per anar en transport públic com vem fer nosaltres. La companyia Teisa té una línia que va fins a Santa Pau passant pels volcans.\ngarrotxaMillors de CatalunyaPaisatges de Catalunya\nfelicitats mol be tot…


Retornar a Sant Pau per a evangelitzar Catalunya - Forum Libertas\nSant Pau, que va contribuir a l’evangelització de Catalunya, i fins i tot podria haver trepitjat l’actual ciutat de Tarragona, apar…\nSant Pau, que va contribuir a l’evangelització de Catalunya, i fins i tot podria haver trepitjat l’actual ciutat de Tarragona, apareix com a exemple de comunicador de l’evangeli en circumstàncies difícils, com les actuals, al darrer document dels bisbes de la Conferència Episcopal Tarraconense, Pau apòstol del nostre poble, presentat aquest dimecres per l’arquebisbe de Tarragona, Jaume Pujol, i el d’Urgell, Joan Enric Vives.\nEl document, d’una quarantena de pàgines, és com una continuació del darrer document dels bisbes de Catalunya, Creure en l’evangeli i anunciar-lo amb nou ardor, que destaca que l’Església es troba en estat de missió” i que “avui és urgent portar el missatge de Jesús a tots sense excepció, tant als qui estan adherits a la fe cristiana com als qui, en graus diversos, s’hi mostren propers, o bé als qui n’estan apartats”.\nPropostes dels bisbes per a evangelitzar Catalunya\nEn l’escrit, els bisbes realicen diverses propostes per a fer efectiva aquesta evangelització:\n1. Pregar, per a renovar l’esperit\n2. Confessar-se, per a viure la conversió dels cors\n3. Intensificar l’amor a l’eucaristia\n4. Ajudar solidàriament els pobres i necessitats\n5. Conèixer millor les cartes de Pau\n6. Intensificar els esforços per a anunciar de paraula i d’obra la veritat de l’evangeli, en comunió amb l’Església universal, “imitant les petjades i l’exemple de Pau, l’apòstol”\nEl darrer document dels bisbes de Catalunya\nEl document conté nou capítols. Al primer, titulat Pau, una vida en Crist, els bisbes consideren que «la vida de Pau en Crist comença el dia en què, segons les seves mateixes paraules, “Déu em va revelar el seu Fill perquè jo l’anunciés als pagans” (Gàlates 1,16). “En el cor de Pau, la pràctica de la Llei i de les seves prescripcions minucioses ha deixat pas a un nou coneixement, el coneixement de Crist. Ell és qui dóna la plenitud i el sentit a l’antic fariseu –assenyalen els bisbes-. La vida de Pau tindrà, des d’ara, un sol nom: Jesús, el Senyor”.\nEl segon capítol, Pau, cridat a ser apòstol, conté una reflexió sobre el fet que Déu va comunicar a l’apòstol que “la seva tasca seria anunciar Jesucrist, el Fill de Déu, als qui no eren jueus (vegeu Gàlates 1,16)”.\nEl tercer capítol, Pau, mestre dels pobles destaca que “les cartes de Pau són documents preciosos que expressen el pensament i els sentiments, les alegries i les sol·licituds, els projectes i les lluites d’un home que mai no retrocedeix davant allò que ell considera la seva missió apostòlica”. També reconeixen que “Pau és un mestre […], ha estudiat les Escriptures i ha sabut posar […] les bases de la teologia cristiana”.\nEn el capítol Pau, pastor de l’Església (el quart), els bisbes expliquen que “l’apòstol subratlla que l’Església és la comunitat d’aquells que es reuneixen en nom de Crist, l’aplec dels qui viuen la santedat de fills i l’amor de germans en la plenitud de l’Esperit”, i també com «una mirada retrospectiva cap als dos mil anys que portem de cristianisme mostra que els carismes i els serveis s’han manifestat de manera ordinària i extraordinària en l’Església de tots els temps”.\nDe gran actualitat és la reflexió que es formula en el cinquè capítol (Pau, comunicador de l’evangeli), on els Bisbes mostren que Pau “viu l’anunci de l’evangeli en termes d’imperatiu, de necessitat”, sobretot quan exclama: “Ai de mi si no anunciés l’evangeli!” (Primera carta als Corintis 9,16).\nSant Pau a Hispania?\nA Pau, herald de Crist a Hispània, la sisena part del document, els bisbes destaquen que “la vida de sant Pau es divideix en tres parts ben delimitades”. “Des que Pau té l’experiència de Damasc fins a l’inici del primer viatge missioner passen uns deu anys”, “segueixen uns onze o dotze anys de viatges missioners, d’activitat incessant a favor de l’evangeli per les regions de l’orient de l’imperi romà” i “finalment, quan, per seguir el designi diví, es mostra decidit a canviar d’escenari missioner i a portar l’evangeli al límit d’Occident”.\nTambé recorden que “Pau fa avinent als romans que té previst dur a terme una gran missió a Hispània”.\nAl setè capítol, Som una Església d’arrels apostòliques!, els bisbes afirmen que “hi ha raons fonamentades per a afirmar que l’Església primada de Tarragona i les Esglésies de la Tarraconense […] han begut a la font viva de l’evangeli predicat i testimoniat per Pau, l’apòstol dels pobles, i per Fructuós, el primer màrtir hispànic”.\nLa riquesa de la pluralitat de l’Església\nEl vuitè capítol (L’Esperit Sant, ànima de la unitat de l’Església) és un dels de més complexitat teològica. Els Bisbes recorden que “quan els cristians, en el credo, professem la nostra fe, afirmem que l’Església és “una, santa, catòlica i apostòlica”, característiques que descriuen, sobretot una identitat intangible, la veritat més íntima de l’Església com a “Cos místic de Crist”.\nTambé assenyalen que “la unitat no s’ha de confondre mai amb l’homogeneïtat, ni menys encara amb la dissolució dels carismes propis dels cristians que la integren” i recorden que “no hauríem de veure aquesta pluralitat com a problema, sinó com a do”. “La unitat és un element fonamental i necessari per al testimoniatge dels cristians en el món i per a la credibilitat de la nostra missió”, afegeixen.\nAl capítol novè, En comunió amb els apòstols i els seus successors, els bisbes conviden a viure la radicalitat de l’evangeli amb reflexions com aquesta: “Si creiem, de veritat, que la fe és alliberament, força d’amor i d’unió entre els homes i missatge de salvació, de consol i d’esperança per a les hores de temença, ¿què ens impedeix de viure com els apòstols, com els deixebles de Crist? Estem cridats a ser icones visibles del Déu invisible, som urgits a fer present el Crist en la nostra vida”.


L'Ajuntament de Sant Jordi continua amb els treballs de neteja i desinfecció a la urbanització Panoràmica\nAixí mateix, s'ha procedit a la desratització i segellament del clavegueram\nGeneral 14 de agosto de 2020 READACCIÓ\nL'Ajuntament de Sant Jordi ha tornat a reforçar els seus treballs de neteja i desinfecció en el municipi aquesta setmana. En aquesta ocasió, es tracta de la urbanització Panoràmica, la qual ha sigut netejada i desinfectada pel consistoria a petició dels veïns. A més, també s'ha procedit a la desratització i segellament del clavegueram.\nD'aquesta manera, l'ajuntament pretén garantir la màxima higiene i neteja en aquest enclavament del municipi i evitar sorolls que es pogueren provocar pel moviment dels embornals al pas de trànsit.\n“Escoltem i responem als veïns amb més mitjans, més neteja i higiene i millor qualitat de vida a Sant Jordi, com estem realitzant en aquest cas en Panoràmica i fem en tot el poble diàriament. Des de l'Ajuntament estem posant tots els nostres recursos a la disposició de la màxima prevenció per a guanyar temps i camí a la malaltia, així ho estem fent des del principi i no baixarem la guàrdia ni un minut”, ha assegurat l'alcalde, Iván Sánchez.\nEn aquest sentit, cal recordar que l'Ajuntament de Sant Jordi ha augmentat aquest mes d'agost encara més les rutines de neteja i desinfecció tant del nucli urbà de Sant Jordi, al costat d'agricultors voluntaris, com a la urbanització Panoràmica Golf, on treballen intensament en aqueixes labors fins a quatre empreses.\nPer això, Sánchez ha recordat la importància de continuar complint totes les recomanacions bàsiques com són l'ús de les màscares, el manteniment de la distància de seguretat i la higiene amb la rentada freqüent de mans o ús de gel hidroalcohólico. “Estem fent un gran esforç en mitjans, però sense la col·laboració individual de cada persona, ja siga veí o visitant, no serveix de res. Per això, torne a fer una crida a la màxima prudència i prevenció per a entre tots seguir avant”.\nAJUNTAMENT DE SANT JORDI treballs de neteja i desinfecció urbanització Panoràmica


Configurar comptes de correu del meu servidor Cloud: Android Gmail - Manuals i Tutorials\nConfigurar comptes de correu del meu servidor Cloud: Android Gmail\nConfigurar el compte de correu a Android\nEl sistema operatiu Android, present en la majoria de telèfons Smartphones d'avui dia, ens ofereix des de l'aplicació Play Store una gran varietat de gestors de correu diferents, cadascun d'ells amb una configuració una mica diferent, no obstant això, els paràmetres de configuració que usarem seran sempre els mateixos (més endavant els veurem).\nPer a mostrar una configuració de correu estàndard, amb un gestor de correu present en tots els nostres telèfons Android sense necessitat d'instal·lar res, configurarem el nostre compte de correu en Gmail per a Android.\nEn aquest cas, el primer compte que es configura en el gestor és sempre la del nostre telèfon android, un compte Gmail que haurem creat o vinculat per a poder gaudir de tots els serveis que el sistema operatiu ens posa a disposició.\nAixí doncs, en aquest cas, configurarem un segon compte de correu en el gestor.\nObrim l'aplicació de correu. Se'ns obrirà el nostre compte de correu habitual. Des d'aquesta pantalla, premem en la icona de menú desplegable:\nS'obrirà el menú. Ens desplacem fins al final d'aquest, fins que visualitzem la icona de "Ajustos". Premem sobre ell:\nS'obrirà el menú d'ajustos. Premem a "Afegir compte":\nA continuació, s'iniciarà l'assistent de configuració de correu electrònic. Per a poder configurar un compte amb el nostre domini propi, hem de prémer sobre "Altre servei":\nIntroduïm el compte de correu corresponent i premem en "Configuració manual":\nEn aquest pas, ens preguntarà quin tipus de compte volem configurar. Haurem de triar si desitgem configurar el compte amb el protocol de correu entrant IMAP o POP3 (més amunt, en aquest mateix manual, en l'apartat "Protocols de correu" expliquem al detall els tipus de compte de correu que es poden configurar, quines són les diferències entre ells i quins són els avantatges i desavantatges entre tots dos).\nPer al nostre exemple, configurarem el compte en IMAP:\nAra hem d'introduir la contrasenya del nostre compte de correu. Una vegada introduïda, premem a "Següent":\nEn el següent pas, ens demanarà que confirmem els ajustos de servidor d'entrada.\nEn aquest moment és molt important cerciorar-se que el nom del servidor de correu entrant està correctament indicat. En cas contrari, l'haurem de modificar perquè correspongui a la configuració específica del nostre compte de correu.\nAixí mateix, hem d'assegurar-nos que el tipus de seguretat que configurem és "STARTTLS (acceptar tots els certificats)". Això hem d'especificar-ho perquè no ens salti una alerta de Google detectant "certificats de tercers".\nUna vegada comprovat i corregit, premem a "Següent":\nSi no seleccionem l'opció de configuració manual, és possible que durant la configuració automàtica del gestor de correu ens salti una alerta sobre "El certificat no és vàlid". Encara que surti l'error, el certificat expedit des d'SWHosting és vàlid i funciona correctament. No obstant això, Gmail té un sistema de comprovació de certificats propis, per la qual cosa s'ha d'especificar el certificat corresponent. Configurarem el gestor de correu perquè accepti el nostre certificat propi\nEn el moment en el qual surti l'alerta, premem sobre "Ajustos avançats":\nSortirà un missatge d'informació del certificat. Haurem de desplaçar-nos fins al final del missatge per a prémer "Continuar de totes maneres":\nEn aquest moment, el gestor ens permetrà seguir amb la configuració, procedint amb els ajustos del servidor de sortida. Ens assegurem que la configuració del servidor de correu sortint és correcte i premem a "Següent":\nA continuació, ens demanarà que seleccionem les preferències i opcions del compte. En aquest pas, hauràs de triar quins ajustos i preferències necessites.\nNosaltres deixarem les seleccions predefinides:\nFinalment, ens sortirà un missatge d'avís de "Compte configurat" i haurem de prémer sobre "Següent" per a sortir de l'assistent:\nUna vegada finalitzada la configuració, ja disposarem del servei de correu amb domini propi en el gestor de correu de Google Mail.


Benvingut a Catamots - Política de privacitat\nIdentitat del controlador de dades: Montserrat Esteve i Benito\nAdreça postal: Sugranyes,46 08028 Barcelona\nAdreça de correu electrònic: catamotsaap@gmail.com\nS'aplica el Reglament general (UE) 2016/679 sobre protecció de dades.\nLes dades recollides a través dels formularis inclosos en aquesta pàgina web s'utilitzen per enviar informació personalitzada del responsable del tractament d'acord amb les preferències indicades per l'usuari.\nLa base legal per al tractament de les dades personals és el consentiment donat per l'usuari a través de les caselles o "checkbox" del formulari web; o l'existència d'una relació contractual entre les parts; o l'existència d'un interès legítim en aquells casos en què es contempla el RGPD.\nL'usuari té dret a sol·licitar l'accés a les seves dades personals; sol·licitar la rectificació de dades inexactes o, si escau, sol·licitar la seva supressió quan, entre d'altres motius, deixin de ser necessàries les dades per a les finalitats per a les quals van ser recollides; sol·liciti la limitació del tractament de les seves dades, en aquest cas només les conservarem per a l'exercici o la defensa de reclamacions; oposar-se al tractament de les seves dades, en aquest cas el controlador deixarà de processar les seves dades, excepte per motius legítims obligatoris o l'exercici o la defensa de possibles reclamacions i/o sol·licitar la portabilitat de les dades. Per a fer-ho, pot enviar un correu electrònic a Vida útil:\nLes dades proporcionades pels usuaris es conservaran en la mesura estrictament necessària per complir la finalitat que va motivar la seva recollida. Per la seva banda, el consentiment donat a través dels formularis web d'aquesta pàgina és revocable, de manera que en qualsevol moment pot sol·licitar la supressió de les seves dades o exercir qualsevol dels drets esmentats a l'apartat anterior.\nCatamots garanteix la confidencialitat, la integritat i la disponibilitat de les seves dades personals, amb aquesta finalitat, ha adoptat voluntàriament les mesures previstes a ISO/IEC 27001 de Sistemes de Gestió de Seguretat de la Informació.\nNomés emmagatzemem les seves dades personals en aquells casos encarregats de tractament que compleixin les disposicions del Reglament General de Protecció de Dades. Tots els processadors d'emmagatzematge de dades es troben a l'Espai Econòmic Europeu, als Estats i territoris que garanteixen un nivell de protecció adequat al RGPD, o a les entitats afiliades als "Privacy Shield? o "escut de privadesa? dels Estats Units.\nEdat d'accés als continguts d'aquesta pàgina web\nEl lloc web de Catamots no està dirigit a menors de 16 anys. En acceptar aquesta Política de privadesa, l'Usuari declara i garanteix que té més de 16 anys.\nBaixa del servei d'enviament de comunicacions comercials:\nL'Usuari té dret a revocar el seu consentiment, en qualsevol moment, per enviar comunicacions comercials o publicitàries per un mitjà tan senzill com amb què ho va otorgar. Per a això, l'usuari podrà revocar el seu consentiment mitjançant l'enllaç inclòs en cada comunicació comercial o publicitària, cancel·lant així l'enviament de comunicacions comercials electròniques.


Estació de la Pobla Reserva Boumort - Estació de la Pobla\nBoumort és el nom genèric amb què es coneix un conjunt de serres situades entorn de la serra de Boumort, que per ser la més alta (2.077 m) és la que dóna nom al conjunt. Al seu entorn hi conflueixen serres i valls que configuren un relleu molt complex, en el qual hi destaquen indrets emblemàtics com la muntanya de Sant Corneli, el Roc de Pessonada o la vall de la Coma d’Orient.\nEl seu paisatge abrupte connecta amb el congost de Collegats. No hi ha un element singular que predomini a la zona, sinó que hi ha un mosaic d’elements paisatgístics molt imbricat: cingleres i roquissars de conglomerat o calcària, boscos de pinassa, pi roig i pi negre, alzinars, rouredes, boixedes i pastures. Aquesta diversitat d’hàbitats converteix Boumort en un espai ideal per a la conservació i recuperació de la fauna salvatge del Prepirineu.\nLa Reserva Nacional de Caça de Boumort abasta aproximadament 13.000 hectàrees. Aquest espai de reserva, creat l’any 1991, proporciona una gran oportunitat per observar i gaudir de la biodiversitat vegetal i faunística que disposa aquesta zona.


Una mika de mi: Brainless\nFeia temps que els havia començat, al Gener per ser exactes, però com que sempre vaig fent mil projectes a l'hora, no els vaig acabar fins Setmana Santa. Els vaig escollir perquè com diu el seu nom "Brainless", que traduït pel Sr. Google vol dir "estúpid", vaig pensar que serien d'allò més senzills de fer, jejeje. Jo si que sóc una mica brainless, perquè la part del taló m'ha portat una mica de cap, afegint, a més a més, que el patró no està molt ben explicat. Tret d'això, la veritat és que no tenen gaire complicació i el resultat m'agrada molt. Llàstima que hauran d'esperar fins el proper hivern per poder-los dur.\nHe fet servir la llana per mitjons Regia extra twist merino color, molt agradable i còmode. I el patró el podeu trobar aquí.\nEscrit per Laia a les 22:26\nt'han quedat moooolt xulis :)\n30 d’abril de 2011 a les 22:31\nPreciosos. Imagino que han quedado así con mucho trabajo\n30 d’abril de 2011 a les 22:42\nQuè macos t'han quedat!\n1 de maig de 2011 a les 9:22\nPreciosos, preciosos, preciosos, ja t'ho deia quan te'ls veia teixir. Jo estic fent uns molt semblants de la mateixa dissenyadora i aquests també m'agradaria fer-los algun dia. La llana els-hi escau molt.\n1 de maig de 2011 a les 10:11\nEn podries fer uns per la teva “mami”, els primers que em vas fer els he dut tant que ja se’n gastat!\n1 de maig de 2011 a les 12:14\nQuina traça amb els mitjons!! El taló és super original! Aprofita aquests dies de primavera que la calor ja apreta per posar-te'ls!\n1 de maig de 2011 a les 13:15\nmolt macos! ja ets experta en això de mitjons no nena?\nm'encanten, llàstima que ja ve el bon temps i els hauràs de guardar al calaix fins l'any que ve...\n1 de maig de 2011 a les 20:17\nTe han quedado muy bonitos. Con un poco de suerte igual todavía llegaras a tiempo de llevarlos algún día de estos que refresca un poco.\n1 de maig de 2011 a les 21:56\nSón maquíssims, si t'ha costat no és nota per res!!\n1 de maig de 2011 a les 22:14\nJo, de punt, de moment només faig bufandes! hihihi Em sembla increïble les que podeu fer coses tan maques i fines com aquest parell de mitjons! ains... T'han quedat xulíssims!\n2 de maig de 2011 a les 8:59\nSón xulíssims! Sempre he vist que l'expressió "brainless" a l'hora de teixir es fa servir per a fer referència a un projecte d'aquells que es fa sol, que no has de pensar per fer-lo, però per la foto jo no diria pas que ho siguin!\n2 de maig de 2011 a les 10:08\nMe encanta el detalle del talón. Son muy chulos, ha merecido lapena el esfuerzo.\nQuina passada Laia, són xulíssims i tenen una pinta de còmodes... Jo ja no me'ls treia per res.\n3 de maig de 2011 a les 17:29\nJo els vist i tocat i puc dir que son .....\n4 de maig de 2011 a les 19:07\n5 de maig de 2011 a les 6:41\nqué preciosos te quedaron. Yo no descartaría el tener que usarlos un día de éstos, el frio no acaba de irse (quien te escribe lo está haciendo con calcetines puestos, jiji)\nque pases un lindo finde\n6 de maig de 2011 a les 22:40\nI ara toca filar


Quico Homs i JR Zaballos a Lleida\nJA FA UNS quants anys diversos partits polítics em van proposar anar a les seves llistes. Fins a tres partits diferents ho van fer en unes mateixes eleccions. Jo mai he combregat al cent per cent amb cap partit polític i en aquell moment vaig considerar que la meva incorporació a la política no era el més convenient. Per incorporar-me en un projecte polític tinc molt clara la premissa que haig de mantenir en tot moment. Una premissa que diuen constava en el Reichstag: "Erst das Land, dann die Partei", és a dir, "primer el país i després el partit". La frase és senzilla però d'una profunditat política i social impressionant. Possiblement per aquest motiu fins ara no havia decidit fer el pas d'agafar un compromís polític més concret. Fins ara havia defensat les meves opinions polítiques i socials des de les tribunes que m'han ofert els mitjans de comunicació i he donat el meu parer i propostes a tots aquells polítics -de diferents colors- que m'ho han demanat. Quan vaig escoltar l'Artur Mas explicant el projecte plural i obert de la Casa Gran del Catalanisme a Lleida vaig veure que aquest projecte intentava d'alguna manera donar resposta a aquesta manera de pensar que pot sentir molta gent a Catalu-nya; aportar idees des de la diversitat de la societat civil per encarar un futur millor. Mas va explicar amb honestedat i franquesa el projecte, reconeixent d'entrada la possibilitat que sorgeixin discrepàncies amb els suggeriments o propostes que es facin des de la Casa Gran. I és normal que sigui així. El futur de Catalunya no pot passar per un pensament únic, sinó que ha de venir de la mà del debat d'idees i l'esforç comú. La crisi a tot nivell que estem patint requereix un replantejament general de com s'han fet les coses fins ara. Els canvis per fer front a les diferents crisis que tenim i que vindran hauran de ser molt importants i tinc clar que els partits no els podran ni els han de fer sols. El projecte de la Casa Gran és una bona proposta per articular aquesta col·laboració.


La crema del vesc\n"Després del pitjor any de les nostres vides, desitjo que el 2021 sigui l'any de l'esperança"\nper Mariano Hermosilla Veí de Volpelleres 7 de gener de 2021\nCada primer de gener cremo el ram de vesc que algú que m'estima em va regalar el Nadal anterior. És una tradició romana perquè la sort, la pau i la fertilitat siguin en l'any que comença; jo aquest any he cremat el vesc del Nadal del 2020 amb una mirada col·lectiva.\nDesprés del pitjor any de les nostres vides, desitjo que el 2021 sigui l'any de l'esperança, l'any on entre tots posem la primera pedra de la reconstrucció. Desitjo que les vacunes suposin un pas ferm per eliminar la COVID-19; que sigui també l'any de la recuperació de les nostres empreses i comerços, que la política deixi de banda interessos partidistes i conjumini esforços i entre tots encertin les decisions i les mesures que impulsin el salvament de la nostra economia, les nostres empreses i els nostres treballadors.\nTambé desitjo que sigui l'any en què l'ecologisme i la sostenibilitat s'imposi com a moviment social majoritari i que el suport a les iniciatives conservacionistes, animalistes i ecologistes augmenti exponencialment.\nEspero també que el 2021 sigui el de la inflexió pel català; és responsabilitat de tots salvar la nostra llengua a través del seu ús, i responsabilitat de les administracions la seva protecció i la seva promoció a l'àmbit de la cultura i els mitjans de comunicació.\nFinalment, desitjo que aquest any sigui el del fi de la repressió política, el de l'alliberament dels presos polítics catalans a través d'una amnistia. Espero que el 2021 sigui l'any del diàleg entre Catalunya i Espanya -incompatible amb la repressió- i que trobem una solució política al problema polític que tenim enquistat des de fa deu anys.


Primera victòria de la pretemporada del CFS Vendrell. Els jugadors de Miquel Malo han superat\nL’Handbol Vendrell femení tanca la pretemporada amb una derrota aquest diumenge al Pavelló Municipal per\nEn futbol, primera victòria de la temporada del CE Vendrell. Els jugadors d’Oscar Lahoz han\nEn hoquei patins, el CE Vendrell tanca la Lliga Catalana Plata amb derrota aquest diumenge\nEl Temps del 27 de setembre de 2021\nS’obre la convocatòria de transport escolar per a alumnes de Batxillerat i Cicles Formatius\nPrimera victòria de la pretemporada del CFS Vendrell. Els jugadors de Miquel Malo han superat per 4-2 el Vila-seca aquest diumenge al pavelló del Complex de Tennis i d’aquesta manera confirmen la millora de les sensacions en els últims amistosos. [...]\nLa crònica del ple municipal ordinari de setembre\t... Veure mésVeure menys\nLa lluita contra l’incivisme marca el ple municipal de setembre - Ràdio Televisió El Vendrell\nTots els partits del ple municipal estan d’acord en la necessitat de plantar cara al creixent incivisme que pateix el Vendrell. Malgrat això, hi ha retrets entre govern i oposició sobre el tema. Intentar frenar-lo, però, és el gran objectiu. [...]


Red Rats: Qualitat feta aquí mateix!\nQualitat feta aquí mateix!\nQuasi sense voler-ho m'he trobat que en els darrers 6 mesos han sorgit diferents iniciatives en el món roler espanyol que m'han convençut a comprar nous jocs.\nVal a dir que si ho he fet ha sigut a partir de dos grans motius:\nla opció de comprar directament el pdf a un preu més que raonable. Pagar de 4 a 8 euros per un llibre en pdf em sembla una oferta inmillorable. Una manera de fer difusió del material que un produeix i una competència directa a productes extrangers (on els pdf són MOLT més cars)\nEls jocs tenien una relació qualitat - preu indubtablement bona. No estic parlant de comprar un pdf per quedar bé o per fer-me el solidari. Estic parlant de productes ben acabats i amb possibilitats de jugar-los algun dia.\nEls jocs que m'he comprat són:\nUn joc ambientat a la Roma imperial. M'he comprat el manual bàsic, el Libro de la Oscuridad i el Libro de la Penumbra. Un joc molt ben editat, amb dibuixos de bona qualitat. El vaig comprar amb l'interès de tenir una bona ambientació en l'època romana i no descarto fer-lo servir.\nEs tracta de la primera traducció complerta del FATE a l'espanyol. Un sistema que m'interessa molt en una ambientació/implementació molt senzilla però efectiva.\nNo cal dir res que no sapigueu sobre aquest clàssic contemporani del rol espanyol. Un retroclon fantàstic amb un nivell gràfic espectacular. Dubto que hi jugui mai, però fa goig veure que des d'un grup d'aficionats es pot arribar a treure un producte de primera línea.\nUn joc amb una maquetació i apartat gràfic ESPECTACULAR. HA trigat molt en sortir, però ja el tenim aquí. Superherois sense gaire pirotecnia (més Batman que X-Men) amb un sistema de joc molt interessant basat en el FATE. Una altra bona adquisició.\nI per últim, però no menys important La Puerta de Ishtar, un enrome projecte que té molts elements interessants: és l'èxit més gran de crowdfunding en el panorama roler espanyol, fa una proposta temàtica molt novedosa i interessant i incorpora molts elements mecànics de jocs independents a una base més tradicional.


1 de octubre de 2020 (17:37 CET)\nL'Ajuntament de Benetússer ha posat en marxa la campanya 'Comprar a Benetússer té premi', eix principal del pla d'estímul comercial contemplat en el Pla de Recuperació Econòmic i Social local. "Amb aquesta campanya volem valorar i activar el xicotet comerç i l'hostaleria del nostre municipi, que estan travessant moments complicats per la situació generada per la Covid-19", ha destacat l'alcaldessa de Benetússer, Eva Sanz, que a més ha recordat que "aquesta acció se suma a unes altres que hem impulsat per a fer costat a aquest sector, com les ajudes dirigides a les persones autònomes".\nLa campanya, que estarà activa des de l'1 d'octubre fins al 6 de desembre, contempla 70 premis de diferents imports: 10 de 300 euros, 10 de 200 euros, 20 de 100 euros i 30 de 50 euros.\nPer a participar cal realitzar compres en el xicotet comerç de Benetússer; reunir tiquets per import de 30 € o superior (seran vàlids diferents tiquets de diversos imports i comerços), acudir a una de les dues urnes habilitades per a validar els tiquets per paperetes de participació (una a l'Ajuntament en horari de demà de dilluns a divendres i una altra en horari de vesprada de dimecres a diumenge en El Molí); depositar-les i esperar el dia del sorteig, previst per al 9 de desembre.\nPer part seua, el regidor de Desenvolupament Local, Emilio Cano Arteaga, ha explicat que "el premi més gran és el que la ciutadania fomente i consolide els vincles amb el comerç de proximitat, contribuint a la seua dinamització i continuïtat, que és el que pretén aquesta campanya".


Es tripliquen les denúncies d'odi per orientació política en un any a Catalunya\nEls Mossos d'Esquadra han rebut 326 denúncies en aquest sentit el 2018\nUltres de la Falange i de Democracia Nacional es van manifestar divendres a Montjuïc, on van cremar estelades. MANOLO GARCIA\nBarcelonaL'1 d'Octubre i la situació política de Catalunya han fet augmentar de manera exponencial les denúncies per discriminació ideològica a Catalunya els últims dos anys. El primer avís el feia la memòria de delictes d'odi del 2017 del servei especialitzat de la Fiscalia de Barcelona. Segons aquest document, el ministeri públic havia rebut durant aquell any un 124% més de casos per discriminació ideològica a tot Catalunya respecte al 2016. La segona dada l'ha ofert el conseller d'Interior, Miquel Buch, en una compareixença a la comissió d'interior del Parlament aquest dimecres a la tarda: l'any passat els Mossos d'Esquadra van rebre el triple de denúncies per discriminació ideològica que l'any 2017.\nSegons les dades presentades per Buch al Parlament, el 2018 s'han presentat 326 denúncies per delicte d'odi per orientació política, mentre que l'any 2017 van ser 121. Això vol dir que se’n va presentar una gairebé cada dia.\nEl conseller d'Interior no ha donat el total de denúncies pels diferents motius de discriminació que es van presentar l'any passat, però sí que ha ofert una xifra comparativa: les denúncies presentades per LGTBIfòbia van ser 547. Aquesta mena de discriminació i el racisme continuen sent els delictes d'odi més denunciats, però la xifra de denúncies per discriminació ideològica ja no se situa tan lluny de les primeres posicions, en contra del que havia passat fins ara.\nDe fet, el balanç delictiu dels Mossos d'Esquadra de l'any 2017 ja apuntava en aquesta línia. Aquell any la policia catalana ja havia detectat un increment del 111% de denúncies per discriminació ideològica presentades, el doble que l'any 2016. El 2018, segons les dades avançades per Buch, el nombre de denúncies és molt superior.\nLes denúncies per discriminació d'origen polític són també els delictes d'odi que més augmenten. L'increment entre les denúncies presentades per aquest motiu el 2018 respecte al 2017 és del 169%. Segons les dades facilitades per Buch, les denúncies per discriminació per orientació sexual també han augmentat entre el 2017 i el 2018, amb un increment del 37%.\nBuch ha comparegut al Parlament per parlar, entre més aspectes, de les agressions feixistes, i ha volgut deixar clar que els Mossos no actuen segons una ideologia política, sinó seguint el principi de "la neutralitat i la imparcialitat" i depenent del que marca la llei.\nLes dades de Mossos no especifiquen el motiu de la denúncia o si la persona agredida és partidaria o detractora de la independència. Buch ha atribuït l’augment de casos a la "situació del país" i a l'auge d'"ideologies extremistes etiquetades com feixistes o populistes".\nBuch sí que s’ha referit a l'auge de les ideologies extremistes, amb actituds "intolerants" cap a la diversitat i que qüestionen els drets fonamentals, i ha garantit que els Mossos d'Esquadra estan atents a aquest fenomen, que afrontaran "mantenint la neutralitat, però en cap cas des de l'equidistància".\nEl conseller ha insistit que els Mossos actuen amb una "absoluta neutralitat política" i "imparcialitat" i ha advertit del risc de banalitzar l'expressió "feixista", perquè és un fenomen que cal combatre policialment i educativament.


Mòdul bàsic de Feminisme - Connectem-nos! - Vallès Occidental\nMòdul bàsic de Feminisme - Connectem-nos!\nDissabte, 16.5.2020 10:30h\nMòdul bàsic de Feminisme\nDins del projecte Connectem-nos! que Esquerra Republicana de Catalunya ha iniciat, es realitza una sèrie de trobades telemàtiques internes (videoconferències) entre la militància de les seccions locals i membres de l’Executiva Nacional, electes de les cambres parlamentàries i alts càrrecs del Govern de la Generalitat de Catalunya on s’inclouen també formacions internes en les àrees d’interès per a la militància republicana.\nEl passat divendres 15 de maig es va dur a terme la formació “Mòdul bàsic de Feminisme” de la mà de Meritxell Benedí Altès, Directora General de Serveis Socials, amb una gran presència de persones militants de tots els municipis de la comarca.\nLa formació, que es presentava com a bàsica, va donar lloc a tractar àmpliament l’evolució feminista i la diversitat que inclou el moviment dins del partit deixant palès que queda molt camí per fer tant internament com a la societat en general. Amb una gran participació de les persones presents que es van emplaçar a seguir treballant perquè la república que farem sigui 100% feminista i a donar difusió dels continguts que es van donar a la formació entre tota la militància de cadascuna de les seccions locals del Vallès Occidental.\nLa voluntat del projecte Connectem-nos! és potenciar la cohesió republicana, fomentar la transparència, compartir informació i cuidar la nostra gent.


“...els catalans només sabem plànyer-nos i mirar-nos el melic en lloc de reconèixer els nostres mèrits i apostar per la innovació i l’excel·lència, que és l’únic amb què ens podem fer un lloc al mon.”\nJordi WILLIAN CARNES. Conseller d’Agricultura. En un sopar d’alcaldes de la Fira d’Igualada.\nTan que prediquen i encara no hem trobat cap Conseller amb capacitat d’innovar o excel·lent. Potser nosaltres ens mirem al melic, però potser ell s’hauria de mirar al mirall a veure si troba per algun lloc l’excel·lència.\n“... no es pot demonitzar el Pla Director com sembla que alguns estan obsessionats a fer...”\nJordi AYMAMÍ. Alcalde d’Igualada. Sopar d’alcaldes de la Fira d’Igualada.\nAixò si que son arguments de pes!!!!\n“...cal que tots hi diguem la nostra per modificar-lo i millorar-lo, però sempre en positiu”\nAixò ja és ser caradura. Només et pots manifestar per dir que sí al què ell pensa. Està prohibit dir no a les adoberies de Vilanova. Està prohibit voler aturar la destrucció del territori. Tampoc podem manifestar que no volem el desviament de l’Eix Transversal Ferroviari ja que ell es quedaria sense estació a l’hospital però en canvi hem d’acceptar que Òdena es quedi rodejada de vies i autovies. Què deuen significar per l’Aymamí les paraules “millorar i positiu”?\nQuè diuen els polítics quan no tenen arguments per combatre les oposicions a les decisions dels propis polítics i buròcrates?


Nova Plataforma de les Entitats Ambientals | EL REFUGI ESCOLA DE NATURA I MUNTANYA\nEs posa en marxa la Plataforma web de les Entitats Ambientals!\nEs posa en marxa la plataforma web de les Entitats Ambientals, la qual ha estat impulsada per l’Obrador del Tercer Sector Ambiental (o3sac) amb el suport del Departament de Territori i Sostenibilitat de la Generalitat de Catalunya.\nEntitatsambientals.cat és una plataforma conjunta del Tercer Sector Ambiental de Catalunya que aglutina informació, serveis i recursos directament vinculats amb el sector, i que esdevé un espai de relació, intercanvi, documentació, participació i col·laboració.\nA què dóna resposta el portal de les Entitats Ambientals?\n– A l’accessibilitat a un directori territorialitzat d’entitats i a les seves actuacions i projectes.\n– A notícies i actualitat d’interès per al sector.\n– A disposar d’una agenda d’activitats comuna que ofereix el sector i d’interès per al sector.\n– A informar i motivar el voluntariat o persones interessades en conèixer i/o participar en entitats i activitats del sector.\n– A un espai informatiu de recursos, eines, serveis i documentació.\n– A accedir a dades sobre el sector ambiental.\nEntitatsambientals.cat és una eina conjunta per a la totalitat del sector, i entre tots l’hem de fer útil, viva i dinàmica; d’aquesta manera esdevindrà un espai real de referència, col·laboració, trobada, intercanvi i participació de les entitats del Tercer Sector Ambiental de Catalunya.


ERC diu que l'únic incompatible amb entrar al Govern és que hi sigui el PP\nMaragall té 5,5 punts d'avantatge sobre la candidatura de Mas, segons enquestes\nEuropa Press | 01 novembre 2003\nDonat el tret de sortida a la campanya electoral a Catalunya, les apostes per qui governarà a la Generalitat han començat. És clar que els pactes i aliances entre formacions polítiques per accedir a la presidència estaran lluitades, si bé avui el candidat d'ERC, Josep Lluís Carod Rovira, assenyalà que la formació republicana preveu participar al Govern de Catalunya sempre que no sigui amb el PP.\nDes del PSC, Pasqual Maragall assegurà que una Generalitat socialista «cridarà menys, però obtindrà més de Madrid», mentre que el candidat de CiU, Artur Mas, alertà que un «mal govern» dels socialistes amb ICV podria dur Catalunya «en orris».\nCarod Rovira explicà que l'única incompatibilitat per participar en un govern a Catalunya és «la presència del PP en aquest mateix Govern». Indicà la necessitat d'un nou estatut de Catalunya o un millor sistema de finançament, que hauria de ser negociat per tots els partits que siguin al Govern i els que es troben a l'oposició». «Parlam d'un pacte nacional pluripartidista», digué.\nA més, apuntà que ERC, a la seva defensa de la democràcia, considera que és necessari «posar fi a aquesta Catalunya doble que hem tingut aquests anys: es pot ser progressista i catalanista». A la mateixa línia, assenyalà que ara a Catalunya «acaba una època i en comença una altra en la qual ERC tindrà un paper fonamental». «El que més irrita CiU i el PSOE és l'actitud de moderació d'ERC», aclarí.\nDes del PSC, el seu candidat assegurà que el que necessita la Generalitat és un Govern socialista, per obtenir el màxim del Govern central. Per Maragall, l'estratègia de negociació de CiU ha suposat «molt renou per a no res», després del que assegurà que «nosaltres no cridarem tant però obtindrem més».\nSegons les enquestes, el PSC guanyaria les eleccions autonòmiques a la Generalitat si es fessin avui els comicis, segons un sondeig de l'Institut Opina. Segons aquestes dades, els socialistes aconseguirien el 35,5 per cent dels vots i 49 diputats, tres menys que el 1999, mentre que CiU obtindria el 30 per cent dels sufragis i entre 44 i 46 diputats, uns 10 o 12 escons menys que als anteriors comicis. ERC obtindria el 13 per cent -17 o 18 diputats-, pel que pujaria cinc o sis escons, mentre que el PP obtindria el 12% dels sufragis, amb quatre diputats més. ICV obtindria el 7% de l'escrutini, amb 2 o 3 diputats més.


Com cada any, ja està llest el recull de premsa anual del 2008 de les JERC - Barcelona. Aquest és un petit resum de les aparicions en premsa impresa o bé digital en les quals hem estat presentes les JERC - Barcelona.\nEl recull d'enguany consta de prop de 90 aparicions en una quarantena de mitjans diferents. Així, les JERC - Barcelona hem reafirmat la presència que vàrem tenir l'any passat, apareixent a diaris de primera línia, així com a cadenes de televisió.\nPer tant, no podem fer una valoració més que positiva del resultat obtingut amb les diferents convocatòries i seguirem treballant per a seguir essent l'organització política juvenil amb més impacte als mitjans de comunicació, que no és res més que un reflex de la bona tasca duta a terme, dia a dia, arreu de la ciutat..\nURL CURTA: https://joventrepublica.cat/url/118045


Convocado Certamen Literario Ciutat de Vila-Real 2013 [ 3.000 euros y ediciÃ³n de la obra ]\nRemitido el 04-08-13 a las 02:58:41 :: 1599 lecturas\nL'Alcaldia Presidència de l'Il·lm. Ajuntament de Vila-real FA SABER que per Resolució d'Alcaldia número 4196 i data 22 de juliol de 2013 es va resoldre aprovar les següents CERTAMEN LITERARI CIUTAT DE VILA-REAL 2013 Bases: 1. La modalitat de narrativa, el millor treball en prosa sobre tema lliure serà guardonat amb 3.000 € i l'edició de l'obra. El premi en metàl·lic s'entén com a bestreta de drets d'autor de la primera edició de l'obra. 2. Els treballs concursants hauran de ser originals, inèdits i es presentaran per triplicat en paper DIN-A4 escrits a ordinador. L'extensió mínima haurà de ser de trenta fulls a doble cara amb lletra Arial 12, interlineat doble espai. 3. Els treballs es presentaran sense cap signatura ni circumstància que puga permetre la identificació de la seua autoria. Portaran un lema, el qual figurarà així mateix en un sobre tancat, dins del qual i en targeta constaran, juntament amb l'esmentat lema, el nom i cog- noms, DNI, telèfon, correu electrònic i el domicili complet de l'autor/a. A més, cada autor/a només podrà presentar-ne un. 4. Per a tots els treballs s'exigeix la redacció en valencià. El Jurat qualificador prendrà especial consideració en la plena correcció lèxica i ortogràfica. 5. El termini d'admissió de treballs conclourà el dia 18 d'octubre de 2013 a les 14 hores. Els treballs es presentaran al Registre gene- ral d'entrada de l'Ajuntament de Vila-real, departament de Cultura, plaça Major, s/n, 12540, Vila-real (Castelló), i caldrà indicar en el sobre: Certamen Literari Ciutat de Vila-real Narrativa 2013. 6. El Jurat estarà format per tres persones que seran designades per resolució d'Alcaldia a proposta del regidor delegat de Cultura, de l'Ajuntament de Vila-real, amb la col·laboració de l'editorial Tres i Quatre. Actuarà com a secretari del Jurat, amb veu i sense vot, un funcionari de l'Ajuntament i actuarà com a president del Jurat, amb veu i sense vot, el regidor de Cultura. 7. El Jurat tindrà en compte els criteris de valoració següents: l'originalitat, la creativitat, la bellesa i qualitat literària, la profunditat del missatge, la riquesa de vocabulari i el bon ús de l'idioma. 8. El Jurat del certamen podrà no adjudicar el premi si la qualitat dels treballs no en fóra mereixedora al seu entendre. No concedirà accèssit i la seua decisió serà inapel·lable, i es donarà a conéixer abans del 31 de desembre de 2013. 9. El lliurament de premis es farà el mes de febrer de 2014, dins de les Festes Fundacionals, en un acte únic. No es donaran informes de lectura als concursants, ni abans ni després d'aquesta data. 10. Amb l'objectiu de donar una major difusió als premis, l'autor/a es compromet activament i personalment en la promoció de l'obra guanyadora que l'Ajuntament de Vila-real considere necessària durant el període d'un any des de la data de concessió del guardó. 11. El treball premiat passarà a la propietat de l'Ajuntament de Vila-real, que el publicarà amb els seus mitjans o bé ho encarregarà a un tercer dins de l'any següent de la seua concessió. 12. Els treballs no premiats es tornaran als autors/es que ho demanen amb l'adequada identificació, dins dels trenta dies hàbils següents a la publicació de la decisió del Jurat. Després d'aquest termini, els treballs no recollits seran destruïts. La participació en aquest certamen suposa l'acceptació i el compliment rigorós d'aquestes bases. 13. Per a fer efectiu el pagament dels premis, s'hauran de justificar mitjançant la presentació documental de les despeses realitzades en el certamen literari i, en concret, per l'acta del Jurat qualificador del concurs signada pels seus integrants, en la qual es designen el nom de les persones premiades en el certamen, el concepte i l'import dels premis i, a més a més, mitjançant la presentació del rebut original que s'haurà d'ajustar al que disposa el Reial decret 1496/2003, de 28 de novembre, en el qual es justifique que han sigut lliurats i rebuts els premis. Aquests premis seran objecte de la retenció prevista en l'article 99 del Reial decret legislatiu 439/2007, de 30 de març, Reglament de l'impost sobre la renda de les persones físiques, modificat pel Reial decret 2004/2009, de 23 de desembre. 14. El Certamen Literari Ciutat de Vila-real tindrà caràcter anual, especialitzat en la categoria de narrativa. 15. Aquestes bases una vegada aprovades per decret d'Alcaldia, es publicaran al BOP i al tauler d'edictes de l'Ajuntament pel termini de 15 dies hàbils, d'acord amb el que estableix la base núm. 27.1 d'execució del pressupost de l'exercici 2013, per tal que els interessats puguen presentar els suggeriments o al·legacions que estimen convenients. S'entén que transcorregut el període d'exposició sense que s'haja presentat cap suggeriment o al·legació es consideraran aprovades definitivament. Vila-real, 25 de juliol de 2013.— L'alcalde, José Benlloch Fernández.\nVisitas Hoy.: 3 :: (94 Visitas Previstas) :: Total visitas desde 01/01/2009.: 77269


Holiday home Hunyadi Utca-Vonyarcvashegy Vonyarcvashegy Hongria - Ofertes d'hotels amb els MILLORS DESCOMPTES EN LÍNIA\nMés informació sobre Holiday home Hunyadi Utca-Vonyarcvashegy\nSi el que està buscant és per un hotel ben situat a Vonyarcvashegy, no busqui més enllà de Holiday home Hunyadi Utca-Vonyarcvashegy. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nHoliday home Hunyadi Utca-Vonyarcvashegy també ofereix moltes instal.lacions per enriquir la seva estada a Vonyarcvashegy. A l'hotel s'hi pot gaudir d'unes comoditats de primera classe com aparcament de cotxes, s'admeten animals de companyia.\nGaudiu de les comoditats d'alta gama com ara calefacció, aparell de televisió, TV satèl•lit/cable, nevera, forn microones per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Holiday home Hunyadi Utca-Vonyarcvashegy és la vostra destinació si buscau allotjament de qualitat a Vonyarcvashegy.


Homenatge a Joan Peiró i Belis pels 76 anys del seu afusellament\nLa novetat d'enguany inclou la inauguració d'un monument en record de Peiró al Pati del Cafè Nou\nEl proper dimarts 24 de juliol se celebrarà el 76è aniversari de l'afusellament del líder sindicalista i cooperativista Joan Peiró i Belis. Per a commemorar-ho, es farà un homenatge a les 17.30 h, davant la seva tomba al Cementiri dels Caputxins, de la mateixa manera que s'ha fet en altres ocasions.\nAquest any, com a novetat, la Comissió Peiró ha preparat dues activitats més. A les 22 h, s'inaugurarà al Pati del Cafè Nou el monument en record i memòria de Joan Peiró i Belis i personatges víctimes del franquisme. L'obra és de l'artista Martí Ansón, promogut per la Fundació Unió de Cooperadors de Mataró. Tot just després es projectarà el documental 'Peiró 42'.\nEl monument 24 de juliol\nFill adoptiu de Mataró\nJoan Peiró, va ser un destacat dirigent de la CNT a Catalunya i Espanya, va ser director de la cooperativa Cristalleries de Mataró i ministre d'Indústria durant la II República espanyola. Davant la seva relació amb la ciutat, el 1989 va ser declarat Fill adoptiu de la Ciutat a títol pòstum per l'Ajuntament de Mataró.


Ferida greu una motorista en un accident de transit - El diari digital de Sabadell - iSabadell\nFerida greu una motorista en un accident de transit\nEscrit per Redacció el 30 juliol 2018\nDiumenge a les 12:38 hores, a la Plaça Pep Ventura, de la Creu Alta, una motorista ha xocat amb un vehicle.\nL’accident s’ha produït al col·lissionar una motocicleta que conduïa una noia de 39 anys amb un turisme. La noia ha estat traslladada a l’Hospital Taulí amb pronòstic greu.\nEn l’accident hi ha intervingut una ambulància del SEM i una unitat de la Policia Municipal.\nFoto portada: unitat del SEM. Autor: David B.


Església fortificada de Sant Martí de Llampaies – Saus,Camallera i Llampaies / Alt Empordà | Catalunya Medieval\nEsglésia fortificada de Sant Martí de Llampaies\nEsglésia fortificada de Sant Martí de Llampaies – Saus,Camallera i Llampaies / Alt Empordà\nSituació: A Llampaies, entitat de població de Saus,Camallera i Llampaies, un municipi de la comarca de l'Alt Empordà (Girona).\nAccés – Visitada: 02/03/2019.\nSenzill de localitzar: la trobarem al carrer de l’església.\nLocalització: N 42 07 15.9 E 02 56 12.6 – Altitud: 104 m.\nAltres: De la pàgina web de la Generalitat de Catalunya *, ens complau extreure la següent informació (Febrer 2019):\nSituada dins del petit nucli urbà de la població de Llampaies, en un pujol elevat situat al bell mig del terme, dominant la resta de construccions.\nEsglésia d'una sola nau amb absis semicircular i capelles laterals, una d'elles destinada a sagristia.\nLa nau està coberta amb volta apuntada, mentre que l'absis presenta una volta de quart d'esfera i està comunicada amb la nau a través d'un gran arc de mig punt, al damunt del qual s'observa finestra romànica minúscula de doble biaix.\nAdossades al mur de tramuntana de la nau hi ha una capella, la torre campanar i una construcció semicilíndrica a l'extrem.\nL'accés a la capella i a la torre des de la nau central es fa a través de dos arcs de mig punt adovellats i les dues estances estan cobertes amb voltes de mig punt de pedra.\nEl campanar és de planta rectangular, amb grans obertures de mig punt al pis superior i coronat amb una coberta piramidal.\nAl mur sud hi ha una altra capella, coberta amb volta de canó per aresta i comunicada amb la nau per un arc de mig punt bastit amb maons.\nAl seu costat hi ha la sagristia, de planta rectangular.\nEl cor, situat als peus del temple, és un afegit posterior i presenta decoració de guix motllurat.\nDe les obertures destaca la finestra de mig punt de adovellada de l'absis i la rectangular de la capella sud.\nTot l'interior de la nau està resseguit per una cornisa incurvada, que es repeteix a l'exterior del temple, damunt la qual fou aixecada l'obra de fortificació.\nEstà bastida amb pedra sense desbastar lligada amb morter i presenta diverses espitlleres, majoritàriament bastides amb dos carreus desbastats als laterals.\nTambé presenta alguna obertura més moderna oberta al parament.\nLa façana principal està orientada a ponent.\nLa portalada forma part d'un cos avançat adossat al parament, cobert amb teulada a un sol vessant.\nLa porta d'accés està formada per dos arcs de mig punt adovellats, l'exterior amb les impostes incurvades.\nDamunt la porta, al centre de la façana, s'observa una finestra de mig punt.\nLa façana fou sobrealçada al construir la fortificació, de la mateixa manera que la resta del temple.\nEl conjunt és de pedra, bastit amb aparell regular de carreus ben desbastats, disposats formant filades horitzontals, sobretot al basament.\nLa fortificació és bastida amb paredat, igual que la sagristia i la construcció semicircular de l'extrem nord-est del temple.\nLa primera menció referent a l'església és una concòrdia datada entre 1114 i 1146, en la que el bisbe Berenguer Dalmau de Girona es comprometia amb Pere Ponç de Torroella que, mentre no li cedís l'església de Sancti Martini de Lampadias, li lliuraria cada any deu unces d'or de València o un mul que valgués aquesta quantitat.\nEn el Rationes decimarum s'esmenta l'ecclesie de Lampadibus l'any 1279.\nL'any següent s'anomena com Lampadis i en el cens de l'any 1359 consta que el lloc de Llampaies tenia 15 focs.\nL'església també apareix en la relació de temples del Llibre verd de la seu de Girona.\nEn els nomenclàtors de la seu de finals del segle XIV es fa esment de la Ecclesia parrochialis sancti Martini de Lampadibus, dins l'ardiaconat de Girona.\nPublicat el 20 març 2019 per Ricard\tdins de Alt Empordà amb l`etiqueta Bé Cultural d'Interès Nacional, Catalunya, Edificació segle XII, Esglésies fortificades, Girona, Romànic .


Badanotis :: Albiol proposa tres mesures d'estalvi per l'Ajuntament\nAlbiol proposa tres mesures d'estalvi per l'Ajuntament\nEliminació d'alts càrrecs, supressió-modificació d'empreses públiques, reducció dels 8 districtes a 5\nMarc Gómez - 09/03/2011 05:11\nEl candidat del PP a l'alcaldia de Badalona, Xavier García Albiol, ha exposat, davant de diversos mitjans, les seves "propostes d'estalvi" per a l'administració municipal.\nAlbiol ha explicat als mitjans que la seva mesura de retall té 3 nuclis centrals. D'una banda, eliminar els "alts càrrecs que són absurds i només serveixen per pagar nomines". Aquesta retallada suposaria una reducció del 35% dels alts càrrecs existents.\nEn un segon terme, García Albiol ha explicat la seva voluntat de suprimir empreses que, segons el del PP, "costen molts diners a Badalona" com Engestur S.A., encarregada de la construcció i la gestió dels aparcaments. I, com a tercer punt, simplificar el mapa dels districtes de Badalona, segons paraules d'Albiol, "per aproximar molt més als veïns a l'Ajuntament" i, així, facilitar les gestions amb l'administració i eliminar burocràcies. La proposta del popular passa per reduir a 5 els 8 districtes que hi ha actualment.\nReducció d'àrees de gestió\nLa reducció d'alts càrrecs i llocs de direcció proposada per Albiol suposaria un estalvi pel consistori. El candidat del PP a l'alcaldia de Badalona afirma que "no necessitem tenir 4 coordinadors especials a l' alcaldia". La proposta d'Albiol, que ell mateix titlla de "racional i professional", és reduir les àrees de gestió a 4: Hisenda (on hi hauria treball), Serveis Socials (amb medi ambient), Territori (on hi haurà Urbanisme) i Govern (Guàrdia Urbana, seguretat). Cada una amb un sol gerent.\nEl candidat popular a l'alcaldia ha exposat la seva voluntat de suprimir i traslladar les funcions de l'IMPO (Institut Municipal de Promoció de l'Ocupació), eliminar REBA S.A. (Reactivació Badalona) i fer una reestructuració de Engestur, l'empresa pública que gestiona i construeix els aparcaments a la ciutat. El candidat del PP ha explicat de forma extensa que "no té lògica que l'Ajuntament de Badalona o una empresa pública es dediqui a construir aparcaments" i proposa el trasllat de la construcció i la gestió d'aquests a una empresa privada a canvi d'un cànon. El popular ha afirmat que "és millor per l'economia de l'Ajuntament treure la gestió dels aparcaments a concurs públic". Albiol ha explicat que fruit de la necessitat, crearia una Conselleria de Treball i Promoció Econòmica per a gestionar el concurs públic de les empreses d'aparcaments a Badalona.\nPel que respecta a l'eliminació de 3 districtes Albiol ha assegurat que agilitzaria tràmits que són innecessaris i que prenen temps als funcionaris.


Ciutadans admet friccions amb el PP per la seva idea de recuperar 2.800 milions de l'amnistia fiscal\nCiutadans exigeix al PP mesures per recuperar els 2.800 milions d'euros que, segons els seus comptes, es van deixar d'ingressar quan es va aplicar l'amnistia fiscal de 2012, una de les reivindicacions que mantindrà per poder arribar a un acord per a la investidura de Mariano Rajoy com a president del Govern la setmana que ve.\nSegons ha explicat el vicesecretari general de Ciutadans, José Manuel Villegas, el seu partit aposta per la lluita contra el frau i en aquest punt inclou l'exigència de recuperar els diners que es va perdonar a l'amnistia fiscal, uns 2.800 milions que calcula que es van cobrar de menys i que es poden utilitzar per a polítiques socials.\nVillegas reconeix que aquest punt "pot ser objecte de fricció" i que, com la resta d'esculls que es van trobant, serà relegat al final de la negociació.\nCiutadans ha estat aquest dimarts més precís sobre quins assumptes estan ja en aquesta situació, però que el seu partit exigeix que es resolguin o no hi haurà acord d'investidura: l'establiment d'un contracte únic o una fórmula alternativa davant de la dualitat fixos / eventuals, un altre tracte per als autònoms , que s'igualin les baixes de paternitat a les de maternitat i que es fixi un calendari per baixar l'IRPF.\nCONDICIONS MÍNIMES PER DONAR EL 'SÍ'\n"No parlem de línies vermelles, però està clar que, o hi ha unes condicions mínimes perquè valgui la pena canviar el sentit del vot, o no hi haurà acord", ha dit.\nDesprés d'acabar l'apartat econòmic i començar a estudiar mesures de política social, els negociadors de PP i Ciutadans han acabat la seva reunió del matí, que ha durat tres hores, i dedicaran la tarda a creuar-esborranys amb el que s'ha vingut tancant. Aquest dimecres a la tarda tornaran a seure a la taula de negociacions per començar amb el capítol sobre regeneració i lluita contra la corrupció.\nEn el capítol social que les dues parts estan negociat, Ciutadans remarca mesures del seu programa electoral com un pla de lluita contra la pobresa, sobretot infantil, l'impuls a la llei de dependència i la signatura d'un acord nacional per l'educació que eviti una reforma amb cada canvi de govern.\nPerò per impulsar aquestes polítiques, ha subratllat Villegas, cal buscar recursos que les paguin i Ciutadans exigeix aquí fórmules per recuperar els 2.800 milions que no va recaptar Hisenda amb l'amnistia fiscal. "És important no només per la quantia, sinó per no premiar al defraudador ", ha dit.\nI EL DIJOUS, PP I CC\nMentre Villegas ha concretat en què discrepen els dos negociadors, el vicesecretari d'Organització, Fernando Martínez-Maillo, ha subratllat els consensos, ha destacat que són 50 les mesures que ja estan pactades, i s'ha mostrat confiat que hi pot haver un pacte aquesta setmana , per al divendres.\nI paral·lelament, el PP tornarà a reunir dijous que ve amb Coalició Canària per tenir el sí de la seva diputada, Ana Oramas, a la investidura de Rajoy.


territoris.cat/Josep A. Pérez/ACN 13:13 20/02/20\nEl Govern anuncia que entre finals de febrer i principis de març, Agricultura farà efectiu el pagament dels primers 1,5 milions d'euros corresponents al Pla d'arrancada de fruita de pinyol\nper generalitat crisi cimera fruita dolça\nLa reunió de Quim Torra i Teresa Jordà amb alcaldes i el sector de la fruita dolça\nLa mobilització del sector agrari lleidata del passat divendres va deixar clar la crispació i la preocupació per la continuitat d'un dels pilars de l'economia lleidatana. El toc d'atenció dels impulsors de la manifestació va derivar en la trobada que van tenir aquest dimecres a Lleida amb president de la Generalitat, Quim Torra, i la consellera d'Agricultura, Teresa Jordà.\nQuim Torra, i Teresa Jordà han expressat el suport del Govern al sector de la pagesia i han posat de manifest la seva importància per al país i, per això, han defensat la necessitat que els productors es puguin guanyar la vida amb tota dignitat\nTorra ha anunciat que convocarà una reunió al Palau de la Generalitat amb alcaldes i representants de la pagesia per avaluar les dificultats que travessa el sector, especialment el de la fruita de pinyol que ha vendre els seus productes per sota costos de producció, però sobretot amb la mirada posada en el futur, el suport al sector i la unitat. El president de la Generalitat també ha explicat el compromís de portar al Parlament una moció en suport de la pagesia, tal com li han demanat els alcaldes i representants del sector durant la reunió mantinguda aquest dimecres a Lleida.\nTorra també va avançar que, entre finals de febrer i principis de març, s'acabaran de pagar totes les subvencions pendents i ha recordat la línia de crèdits per als productors de fruita dolça.\nTeresa Jordà, ha explicat que Agricultura traurà una línia de crèdits per a circulant d'entre 5.000 i 60.000 euros a través de l'Institut Català de Finances (ICF) a un tipus d'interès euríbor +2,75 com a màxim, i amb l'assumpció de risc del 80% per part de la conselleria. Així mateix, Jordà ha explicat que personal de l'ICF es desplaçarà al territori per ajudar en els tràmits a tots els productors que s'hi acullin.\nLa consellera d'Agricultura ha insistit en la importància de mantenir la unitat extrema del sector en totes les baules de la cadena, amb el paraigua institucional dels alcaldes, partits polítics i organitzacions agràries" i, en aquest sentit, ha reiterat el compromís del Govern. "Tots units per uns preus justos i per una pagesia forta\nTeresa Jordà ha destacat l'alt grau d'implantació del Pla d'Acció de la Fruita Dolça, que es va començar a aplicar el 2018, amb el consens del sector, i que recull accions de fons, estructurals, a mitjà i llarg termini. La consellera ha reconegut que ara cal avançar i aprofundir encara en alguns aspectes, per la qual cosa, ha assenyalat que hi ha deures per a tothom. La Generalitat ja ha fet els seus, però inventarem tot el què sigui necessari, ha assegurat.\nLa consellera ha explicat que s'implantaran mesures de forma immediata, com és el pagament de la primera partida d'ajuts del Pla d'arrancades de fruita de pinyol 2019-2020, corresponent a 1,5 milions d'euros, que es farà efectiu entre finals de febrer i principis de març. Aquest Pla preveu finançar part de l'arrancada de 1.300 hectàrees de fruita de pinyol, corresponents a les sol·licituds rebudes d'un total de 2.000 hectàrees que s'hi podien acollir.\nEls representants del sector van mostrar la seva satisfacció per la trobada i els compromisos assolits pel Govern, així i tot van defensar que no són suficients i que cal anar més enllà, segons va exposar el portaveu de la Plataforma en Defensa de la Fruita, Jordi Vidal. El productor lleidatà va reclamar que cal donar més visibilitat al sector entre el conjunt de la ciutadania per la tasca que porta a terme, davant de les dificultats que viu actualment. Per la seva banda, el president d’ASAJA Lleida, Pere Roqué, va traslladar la importància de ser quin producte s’està venent a Mercabarna i el seu origen.\nL'alcalde de Corbins, Jordi Verdú, ha explicat que la crisi que viu el sector de la fruita és estructural i ha reiterat el suport dels ajuntaments lleidatans als productors, ja que és cabdal pel territori que la pagesia pugui viure.\nEl president Quim Torra i la consellera Teresa Jordà es van traslladar a Alcarràs, bressol del moviment de defensa de la fruita dolça, on els va rebre l'alcalde Manel Ezquerra, Els responsables del Govern Català van fer un breu passeig per la població i una visita al Centre d’Interpretació del Món Rural d’Alcarràs (CIMRA).


Bärbel Inhelder - Viquipèdia, l'enciclopèdia lliure\n17 febrer 1997 (83 anys)\nBärbel Inhelder (Sankt Gallen, 15 d'abril de 1913 – Valais, 17 de febrer de 1997 ) va ser una psicòloga suïssa, reconeguda pel seu treball sobre desenvolupament dels infants.\nVa realitzar la seva tasca investigadora a la Universitat de Ginebra i va contribuir de forma decisiva a la consolidació de l’epistemologia genètica. Va estudiar els processos cognitius en adolescents, especialment en relació al seu desenvolupament. El treball d’Inhelder va ser significatiu en el descobriment de l’etapa operativa formal del desenvolupament infantil que es produeix durant la transició entre la infància i l’adolescència.\nVa treballar durant anys amb el també psicòleg Jean Piaget amb qui va signar un gran nombre de publicacions. Les contribucions de Inhelder a la psicologia del desenvolupament van fer que fos elegida membre honoraria estrangera de l'Acadèmia Americana de les Arts i les Ciències. Va morir el 1997 per causes naturals. El seu treball continua essent utilitzat en la psicologia del desenvolupament.\n↑ 1,0 1,1 «Bärbel Inhelder». L'Enciclopèdia.cat. Barcelona: Grup Enciclopèdia Catalana.\nObtingut de «https://ca.wikipedia.org/w/index.php?title=Bärbel_Inhelder&oldid=22394911»\nLa pàgina va ser modificada per darrera vegada el 21 nov 2019 a les 22:38.